Source: https://podpora.financnasprava.sk/663507-Odpo%C4%8D%C3%ADtanie-DPH-pri-k%C3%BApe-a-predaji-podniku
Timestamp: 2020-08-11 21:53:30+00:00
Document Index: 12939328

Matched Legal Cases: ['§ 71', '§ 74', '§ 49', '§ 51', '§ 51', '§ 49', '§ 71', '§ 49', '§ 51', '§ 50', '§ 54']

Odpočítanie DPH pri kúpe a predaji podniku
Úvod > DPH > Odpočítanie dane > Stanoviská Finančného riaditeľstva SR > Odpočítanie DPH pri kúpe a predaji podniku
Platiteľ A predal časť podniku platiteľovi B, pričom zmluva o predaji časti podniku je účinná od 1.3.2015. Po tomto dni sú platiteľovi dane B doručované faktúry od dodávateľov na dodávky tovarov a služieb realizované od 1.2.2015 do 28. 2. 2015 vrátane, ktoré sú adresované na platiteľa dane A.
Ktorý platiteľ dane si môže uplatniť odpočet DPH z týchto faktúr a uviesť ich do kontrolného výkazu?
V zmysle príslušných ustanovení Obchodného zákonníka, pri predaji podniku alebo jeho časti, na kupujúceho resp. nadobúdateľa prechádzajú všetky práva a záväzky, na ktoré sa predaj vzťahuje. Pohľadávky a záväzky verejnoprávnej povahy však neprechádzajú na nadobúdateľa (rozhodnutie NS SR č. 2 Sž-o-KS 56/04).
V dopytovanom prípade dodávateľ služieb a tovaru vyhotovil faktúru v súlade s § 71 - § 74 zákona o DPH pre osobu, ktorá si tovar a služby objednala - pre platiteľa dane A. Platiteľ dane A má právo odpočítať daň z tovaru alebo služby najskôr v deň, keď pri tomto tovare alebo službe vznikla daňová povinnosť po splnení podmienok stanovených v § 49 – § 51 zákona o DPH. Z ustanovenia § 51 ods. 1 a 2 zákona o DPH vyplýva, že právo na odpočítanie dane podľa § 49 ods. 2 písm. a) zákona o DPH môže platiteľ dane uplatniť, ak pri odpočítaní dane má faktúru od platiteľa dane vyhotovenú podľa § 71 zákona o DPH. Odpočítanie dane vykoná najskôr v zdaňovacom období, v ktorom právo na odpočítanie dane vzniklo, a najneskôr v poslednom zdaňovacom období kalendárneho roka, v ktorom právo na odpočítanie dane vzniklo, ak do uplynutia lehoty na podanie daňového priznania za zdaňovacie obdobie, v ktorom si uplatňuje právo na odpočítanie dane, má faktúru. Ak platiteľ dane do uplynutia lehoty na podanie daňového priznania za posledné zdaňovacie obdobie kalendárneho roka nemá faktúru, vykoná odpočítanie dane v tom zdaňovacom období, v ktorom dostane faktúru.
Vzhľadom na vyššie uvedené a za predpokladu, že platiteľ dane A mal do lehoty na podanie daňového priznania za mesiac február 2015 faktúry od svojich dodávateľov za prijaté zdaniteľné plnenia do 28.2.2015, potom si odpočítanie dane mohol uplatniť v zdaňovacom období február 2015 po splnení podmienok uvedených v § 49 až § 51 zákona o DPH. Ak však platiteľ dane A do uplynutia lehoty na podanie daňového priznania za február 2015 nemal faktúru, potom vykoná odpočítanie dane v tom zdaňovacom období, v ktorom dostane faktúru. To znamená, že v kontrolnom výkaze údaje o prijatých zdaniteľných plneniach do 28.2.2015 vrátane uvádza platiteľ dane A.
»Odpočítanie dane zo zálohovej faktúry zaplatenej pred registráciou pre DPH
»Zahrnutie hodnoty tovaru premiestneného do IČS do koeficientu
»Odpočítanie dane z nakúpených kariet pre zamestnancov
»Aplikácia ustanovenia § 50 ods. 4 a § 54 zákona o DPH v prípade zmeny právnej formy
»Zmena účelu použitia investičného majetku kúpeného pred registráciou DPH
»Doklad pre uplatnenie práva na odpočítanie dane v prípade využitia elektronického systému eDovoz
»Odpočítanie DPH pri vložení časti podniku
»Skupina - pristúpenie nového člena a vysporiadanie DPH
»Odpočítanie dane v prípade darovania nehnuteľnosti
»Odpočítanie dane z očného vyšetrenia zamestnancov